هرات د افغانی سرې میاشتې له لوری د هرات ولایت په ګلران او رباط سنګی ولسوالیو کې ۸۰ تنو نویو ښځینه او نارینه رضاکارانو ته د لومړنیو روغتیایی مرستو په موخه پینځه ورځنی ۴ روزنیز ورکشاپونه نن شنبه د شوال د میاشتې پر ۱۸مه پای ته ورسېدل. نورستان د افغانی سرې میاشتې له لوری نن شنبه د شوال د میاشتې پر ۱۸مه د نورستان ولایت اړوند ښوونیز مرکز کې د اسلامی ښوونې، ریاضی، انګلیسی، کمپیوټر او لیک لوست برخو ۲۶۷ تنو نارینه او ښځینه زده کوونکو ته د فراغت په مناسبت غونډه ترسره شوه. غونډه فارغو شویو زده کوونکو ته د ستاینلیکونو په ورکړې سره پای ته ورسېده. بدخشان د افغانی سرې میاشتې له لوری د شوال د میاشتې پر ۱۶مه د بدخشان ولایت مرکز فیض آباد په مختلفو ناحیو کې د وروستیو ورښتونو له امله له ۵ زیانمنو شویو کورنیو سره د ۶ قلمه غیر خوراکی توکو مرسته ترسره شوه، چې ترپالونه، کمپلې، پټوګان، څادرونه، د ماشومانو البسه او د اوبو بوشکې په کې شاملې وې.